SK Úradný vestník Európskej únie C 289/32

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 289/17)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„SALAME S. ANGELO“

ES č.: IT/PGI/005/0332/17.12.2003

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche agricole alimentari e forestali Adresa: Via XX Settembre, 20 I-00187 Roma Telefón: (39) 06 481 99 68 Fax: (39) 06 42 01 31 26 E-mail: qpa3@politicheagricole.it

2. Skupina:

Názov: Consorzio tutela salame S. Angelo Adresa: via S. Francesco di Paola, 10 I-98060 S. Angelo di Brolo (ME) Telefón: (39) 0941 53 41 94 Fax: (39) 0941 53 41 94 E-mail: — Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.2 – Úprava čerstvého mäsa (a vnútorností)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Meno: Salame S. Angelo

4.2. Opis: Salame S. Angelo (Saláma S. Angelo) je saláma vyrobená výhradne z bravčového mäsa, plnená do prírodných bravčových čriev. Pri uvedení na trh má Salame S. Angelo rôzne rozmery, pričom ju však charakterizuje vonkajší nepravidelný valcovitý povrch a klasické sfarbenie s bielou vrstvou, ktorá je typická pre suché salámy. Konzistencia je jemná a hutná. Plátok salámy je celistvý a homogénny, tuk a chudé mäso sú dobre spojené. Chudé mäso má rubínovočervenú a tuk bielu farbu. Vôňa je jemná a typická, chuť ľahko korenistá, aromatická. Po skončení procesu dozrievania sa hodnota pH nachádza v rozpätí od 5,1 do 6,2, a hodnota AW od 0,81 do 0,96.

4.3. Zemepisná oblasť: Oblasťou výroby salámy Salame S. Angelo je územie obce Sant'Angelo di Brolo.

4.4. Dôkaz o pôvode: Všetky fázy výrobného postupu musia byť monitorované, pričom sa v každej fáze zaznamenajú vstupy a výstupy. Týmto spôsobom a prostredníctvom príslušných zoznamov chovateľov, bitúnkov, spracovateľov a baliarní spravovaných kontrolným orgánom, ako aj prostredníctvom okamžitého nahlásenia vyrobeného množstva kontrolnému orgánu, je zaručený pôvod výrobku. V tejto súvislosti sa musí na označeniach uviesť, okrem údajov stanovených v bode 4.8., aj číselný kód každého výrobku. Všetky fyzické a právnické osoby zapísané v príslušných zoznamoch podliehajú kontrole zo strany kontrolného orgánu podľa ustanovení výrobnej špecifikácie a príslušného plánu kontroly.

4.5. Spôsob výroby: Špecifikácia stanovuje, že surovinou použitou a povolenou na výrobu Salame S. Angelo je čerstvé mäso pochádzajúce z ošípaných vybraných plemien, a to čistokrvných alebo odvodených od základných plemien: Large White, Landrace, Duroc, teda zo zvierat získaných krížením vyššie uvedených plemien, ako aj ich krížením s pôvodnými domácimi plemenami ošípaných. Okrem toho musia byť ošípané vo výbornom vykŕmenom stave, musia pochádzať výhradne z členských krajín EÚ a po porážke na bitúnku musia dosahovať hmotnosť minimálne 125 kg. Surovina musí byť dovezená do zariadení na spracovanie v celých poloviciach (vrátane hlavy), pričom sa úplne zakazuje použitie mrazenej alebo hlboko zmrazenej suroviny; chladenie pri kontrolovanej teplote 0 °C až + 4 °C je povolené počas najviac šiestich dní vrátane dňa porážky.

V procese spracovania mäsa sa kategoricky zakazuje použitie mäsa pochádzajúceho z prasníc alebo kancov, ako aj použitie slaniny.

Časti použité na výrobu v pomernom množstve pochádzajúce z celej bravčovej polovičky sú tieto: stehno, pečeň, sviečkovica, pliecko a krkovička zbavené nervov a očistený bôčik. Mäso a tuk, ktoré tvoria salámovú masu, musia byť krájané špičkou noža. Na túto fázu sa môže alternatívne použiť vhodný krájač s formou so štvorcovými dierami vo veľkosti 12 milimetrov. Pomer prítomného mäsa a tuku v nasekanej mäsovej mase, do ktorej sa pridá už len morská soľ, polovičné zrnká čierneho korenia a dusičnan draselný, nesmie presiahnuť hodnotu 100/20 alebo obsah 20 % tuku. Kategoricky sa zakazuje použitie slaniny. Črievko, výlučne z ošípanej, sa zviaže motúzom vnútri spodnej časti, prevráti sa a naplní, zviaže a pevne utesní vo vrchnej časti. Sušenie a dozrievanie výrobku musí prebiehať na dostatočne vetraných a navzájom od seba oddelených miestach, pričom sa využijú podnebné vlastnosti pri orientácii a umiestnení výrobných miest a miestností na sušenie a dozrievanie, kde je vďaka využitiu týchto prirodzených podnebných podmienok a technických systémov zaručené odsávanie, regulácia, obnova a šírenie vonkajšieho vzduchu cez výrobok jednotným spôsobom.

Na konci druhého obdobia dozrievania overí kontrolný orgán, či má výrobok vlastnosti opísané v článku 2, a ak spĺňa potrebné náležitosti, umiestni sa naň označenie podľa článku 8 tejto výrobnej špecifikácie a plánu kontrol.

Výrobná činnosť a proces dozrievania musia prebiehať v stanovenej oblasti výroby.

4.6. Spojenie: Uznanie chráneného zemepisného označenia Salame S. Angelo sa odôvodňuje reputáciou tohto výrobku, dobrým menom, ktoré výrobcovia údenín a Salame S. Angelo získali vďaka osobitným organoleptickým vlastnostiam, ktoré sú typické pre túto kultúru s koreňmi v dávnej minulosti, tvorenej starými tradíciami.

Všeobecná známosť a dobré meno získané v priebehu mnohých rokov potvrdzuje vysoký ukazovateľ spokojnosti spotrebiteľov s týmto výrobkom, ako aj skutočnosť, že pojem, ktorý výrobok identifikuje so zemepisným označením Salame S. Angelo je tak hlboko zakorenený, že vedie až k pokusom o imitáciu a neoprávnené použitie tohto označenia.

Dôkaz o reputácii salámy Salame S. Angelo a jej predaji nám okrem iného poskytujú aj faktúry za predaj Salame S. Angelo vystavené 10. januára 1982. Diplomová práca pod názvom Salame S. Angelo: miestny výrobok dokazuje, že v oblasti výroby, uvedenej v špecifikácii, už mnoho rokov existuje okres, kde sa saláma vyrába a ktorý je preslávený kvalitatívnymi a pôvodnými vlastnosťami výrobku, ako aj majstrovstvom svojich obyvateľov, ktorí starostlivo odovzdávajú postup výroby Salame S. Angelo z generácie na generáciu. Samotná existencia vyššie uvedenej diplomovej práce je zárukou reputácie výrobku, nakoľko diplomová práca vzťahujúca sa na určitý potravinársky výrobok by len ťažko bola navrhnutá, a ešte ťažšie prijatá, ak by nebolo dokázané, že dobré meno a tradícia výrobku v danej oblasti vychádzajú z pevných základov.

Kvalitatívne a pôvodné vlastnosti výrobku podľa bodu 4.2. závisia od základnej fázy dozrievania, ktorú pozitívne ovplyvňuje mikroklíma a osobitný tvar údolia San'Angelo di Brolo, ktoré sa výrazným spôsobom líši od susedných údolí.

V skutočnosti smer jeho úbočí chráni údolie od priameho vstupu morských prúdov, ako aj chladných prúdov z hôr, čím vzniká vhodný smer prúdenia vzdušných prúdov, teploty a vlhkosti tak, že umožňuje vytvorenie mikroprostredia, ktorým sa líši od ostatných údolí a spôsobuje, že pripomína veľkú miestnosť na dozrievanie, aká sa inde nedá napodobniť.

4.7. Kontrolný orgán: Kontrolný orgán spĺňa podmienky stanovené normou EN 45011.

4.8. Označenie: Primeraná ochrana označenia predpisuje zavedenie ľahko rozpoznateľných identifikačných a rozlišovacích znakov. Hneď po naplnení a zviazaní sa musí na výrobok umiestniť príslušná pečať ako dôkaz pôvodu.

Na výrobku uvádzanom na trh sa musí uviesť označenie Salame S. Angelo zreteľným a nezmazateľným písmom, jasne rozlíšiteľným od zostávajúceho textu na označení a za ním sa musí uviesť text Indicazione Geografica Protetta (Chránené zemepisné označenie) alebo skratka CHZO. Na výrobku určenom pre zahraničný trh sa môže chránené označenie uviesť v jazyku krajiny, v ktorej sa výrobok predáva.

Tieto označenia sú neoddeliteľne spojené s logom chráneného zemepisného označenia.

Zakazuje sa pridanie akéhokoľvek označenia, ktoré nie je vopred výslovne stanovené.

Na označení sa musí okrem doteraz vymenovaných nápisov a loga uviesť aj identifikačný číselný kód jednotlivého výrobku.

Výrobok Salame S. Angelo sa môže po aplikovaní označení predávať: voľný, vákuovo balený alebo v upravenej atmosfére, celý, v kusoch alebo nakrájaný.

(1) Ú. v. EÚ L 93, 31.3.2006, s. 12.